En 90-årig hæfter for bøder, han modtog for ikke at tjekke sin e-Boks. Heldigvis kan flere og flere ældre bruge den digitale postkasse, lyder det.

En 90-årig bilejer nåede at modtage en synsindkaldelse, en påmindelse og to bødeforelæg på 2.000 kroner, før han - efter at have modtaget et fysisk brev fra Trafik- og Byggestyrelsen - endelig fik synet sin bil.

Han havde nemlig ikke tjekket sin digitale postkasse, og når en myndighed har sendt et brev til e-Boksen, er den ikke forpligtet til også at sende det som fysisk post.

- Jeg kan godt forstå, hvis mange – måske blandt andet ældre borgere – kan have svært ved at vænne sig til at tjekke e-Boks på samme måde, som de tømmer postkassen. Men lovgivningen er klar, og den pålægger borgerne ansvaret for og risikoen ved ikke at holde øje med digital post, siger ombudsmand Jørgen Steen Sørensen.

Ingen annullering af bøder

En partsrepræsentant for den 90-årige mand bad Trafik- og Byggestyrelsen om at annullere bøderne med henvisning til, at styrelsen ikke havde overholdt god forvaltningsskik. Men det afslog styrelsen.

Partsrepræsentanten mente, at styrelsen burde have tjekket, om manden havde åbnet sin e-Boks, og at styrelsen burde have sendt ham et fysisk brev før den første bøde. Men det var ombudsmanden ikke enig i.

Nu håber ombudsmanden, at sagen kan tjene som en påmindelse og forhåbentlig forhindre, at andre havner i samme situation som den 90-årige bilejer.

Flere ældre på nettet

Hos Ældre Sagen har man hørt om lignende tilfælde, hvor ældre borgere kommer til at hæfte for bøder som følge af manglende overvågning af e-Boks. Derfor tog man i efteråret kontakt til Trafikstyrelsen, som indførte et såkaldt servicebrev, der fungerer som en fysisk påmindelse.

- Jeg kan ikke vide, om det stadig sker, men det er ikke noget, som vi har fået henvendelser om siden efteråret, oplyser Ingrid Lauridsen, der er konsulent hos Ældre Sagen, til TV 2.

Ifølge tal fra Danmarks Statistik er antallet af personer over 65, som aldrig har brugt internettet, er faldet massivt de seneste år. I 2010 var der omkring 516.000 danskere over 65 år, som aldrig havde prøvet kræfter med nettet – og i 2016 er det tal faldet til omkring 224.000.

- Der er sket et stort fald i ældre, som aldrig har været på nettet. Men kan man ikke tjekke sin digitale postkasse, vil jeg anbefale, at man beder om en fritagelse, så man ikke overser vigtig post, siger Ingrid Lauridsen.

Bliv fritaget for e-Boks

Hvis man ikke har kompetencerne til at tjekke sin digitale postkasse, kan man blive fritaget for e-Boks – og modtage sin post på almindeligt papir, som man altid har gjort det.

De seneste tal fra Digitaliseringsstyrelsen viser, at 265.827 personer over 65 år er permanent fritaget for e-boksen. Derudover er 93.527 midlertidigt fritaget, hvilket betyder, at de har købt sig lidt tid til at lære de færdigheder, som kræves, hvis man skal kontrollere sin digitale postkasse.

- De midlertidige fritagelser udløber til november 2016, så man skal sørge for at få den forlænget, hvis man stadig ønsker at være fritaget for at få posten digitalt, lyder påmindelsen fra Ingrid Lauridsen.